C 217/51

Rikors ippreżentat fis-7 ta’ April 2021 – QP et vs Il-Kunsill et

(Kawża T-183/21)

(2021/C 217/67)

Lingwa tal-kawża: il-Franċiż

Partijiet

Rikorrenti: QP u l-15-il rikorrent ieħor (rappreżentant: N. de Montigny, avukat)

Konvenuti: Il-Kunsill tal-Unjoni Ewropea, Il-Kummissjoni Ewropea, Is-Servizz Ewropew għall-Azzjoni Esterna (SEAE), u Eulex Kosovo

Talbiet

Ir-rikorrenti jitolbu li l-Qorti Ġenerali jogħġobha:

prinċipalment:

— fir-rigward tar-relazzjoni ta’ impjieg: — għar-rikorrenti kollha: — tikklassifika mill-ġdid ir-relazzjoni kuntrattwali tar-rikorrenti bħala kuntratt ta’ xogħol għal żmien indeterminat; — tikkundanna lill-konvenuti jikkumpensaw ir-rikorrenti minħabba l-assenza ta’ affiljazzjoni ma’ skema ta’ sigurtà soċjali, li għandu jiġi stabbilit abbażi tal-leġiżlazzjoni applikabbli; — tikkundannahom iħallsuhom l-interessi fuq dawn is-somom; — tistabbilixxi t-terminu li fih il-partijiet għandhom jistabbilixxu l-imsemmi kumpens abbażi tal-leġiżlazzjoni applikabbli f’dan il-qasam, skont il-prinċipji deċiżi mill-Qorti Ġenerali fid-deċiżjoni li għandha tingħata; — għar-rikorrenti li r-relazzjoni kuntrattwali tagħhom intemmet permezz ta’ deċiżjoni unilaterali tal-konvenuti: — tikkundanna lill-konvenuti jħallsu allowance kumpensatorja għal avviż tat-temm ta’ impjieg: — rikorrenti QP: EUR 42 092,50. — rikorrent QT: EUR 69 880,54. — rikorrent QU: EUR 53 749,17. — rikorrent QV: EUR 57 159,69. — rikorrent QY: EUR 63 298,15. — rikorrent RB: EUR 55 303,02. — rikorrent RD: EUR 55 373,64. — rikorrent RF: EUR 40 201,21. — tikkundanna lill-konvenuti jħallsu lil kull wieħed mir-rikorrenti kumpens għat-tkeċċija illegali evalwat ex aequo et bono għal EUR 12 500 għal kull sena ta’ anzjanità: — tikkundanna lill-konvenuti jħallsu lil kull wieħed mir-rikorrenti QP, QR, QS, QT, QU, QV, QW, QY, QZ, RA, RB, RC, RD u RE d-differenza fir-remunerazzjoni li ma rċevewx mid-data tal-klassifikazzjoni mill-ġdid bħala salarju magħmula fl-1 ta’ Settembru 2012; — tikkundannahom iħallsuhom l-interessi fuq dawn is-somom;

— fir-rigward ta’ drittijiet oħra: — tiddikjara li r-rikorrenti kellhom jiġu rreklutati bħala membri tal-persunal temporanju ta’ wieħed mill-ewwel tliet konvenuti u tiddikjara li l-ewwel tliet konvenuti ttrattaw lir-rikorrenti b’mod illegali u diskriminatorju, mingħajr ġustifikazzjoni oġġettiva, fir-rigward tar-remunerazzjoni tagħhom, tad-drittijiet tagħhom għall-pensjoni u għall-benefiċċji relatati, kif ukoll fir-rigward tal-garanzija għal impjieg sussegwenti; — tikkundanna lill-ewwel tliet konvenuti jikkumpensaw lil kull wieħed mir-rikorrenti għad-dannu mġarrab minħabba l-assenza ta’ applikazzjoni tar-remunerazzjonijiet, tad-drittijiet għall-pensjoni, tal-kumpens u tal-benefiċċji li jirriżultaw mill-applikazzjoni tal-Kondizzjonijiet tal-impjieg applikabbli għall-aġenti l-oħra tal-Unjoni Ewropea, ikkawżat mill-inugwaljanza fit-trattament illegali; — tikkundannahom iħallsuhom l-interessi fuq dawn is-somom; — tistabbilixxi t-terminu li fih il-partijiet għandhom jevalwaw l-imsemmi kumpens b’teħid inkunsiderazzjoni tal-grad u tal-iskala li fihom ir-rikorrenti kellhom jiġu rreklutati, taż-żieda medja tar-remunerazzjoni, tal-evoluzzjoni tal-karriera rispettiva tagħhom, tal-allowances li kellhom għaldaqstant jirċievu skont dawn il-kuntratti ta’ membri tal-persunal temporanju u tipparaguna r-riżultati miksuba mar-remunerazzjoni effettivament riċevuta mir-rikorrenti;

sussidjarjament:

— tikkundanna lill-ewwel tliet konvenuti jikkumpensaw lir-rikorrenti fir-rigward tar-responsabbiltà mhux kuntrattwali tagħhom li tirriżulta mill-fatt li ma rrispettawx id-drittijiet fundamentali tagħhom, evalwati ex aequo et bono għal EUR 20 000 għal kull sena ta’ anzjanità;

— tikkundannahom iħallsuhom l-interessi fuq dawn is-somom; tikkundanna lill-konvenuti għall-ispejjeż.

Motivi u argumenti prinċipali

Insostenn tar-rikors tagħhom, ir-rikorrenti jinvokaw seba’ motivi.

1. L-ewwel motiv ibbażat fuq l-abbuż ta’ dritt fl-użu suċċessiv ta’ kuntratti għal żmien determinat u fuq il-ksur tal-prinċipju ta’ proporzjonalità. Ir-rikorrenti jinvokaw l-applikazzjoni tad-dritt sostantivi applikabbli għall-kuntratti tagħhom u jitolbu l-klassifikazzjoni mill-ġdid tal-kuntratti tagħhom ta’ xogħol mal-istituzzjonijiet bħala kuntratti ta’ xogħol għal żmien indeterminat kif ukoll il-ħlas retroattiv tad-drittijiet soċjali tagħhom u, għal xi wħud, il-ħlas ta’ allowance kumpensatorja għal avviż tat-temm ta’ impjieg.

2. It-tieni motiv ibbażat fuq il-ksur tal-prinċipju ta’ ugwaljanza fit-trattament u ta’ nondiskriminazzjoni. Ir-rikorrenti jqisu li l-kuntest ġuridiku li l-konvenuti stabbilixxew fir-rigward tal-konklużjoni ta’ kuntratti internazzjonali individwali ta’ xogħol huwa, minn naħa, diskriminatorju meta mqabbel mal-kundizzjonijiet ta’ ingaġġ ta’ membri oħra tal-persunal tal-Unjoni, min-naħa l-oħra, mhux ċar u, fl-aħħar mill-aħħar, imur kontra r-regoli ta’ ordni pubbliku Ewropew, inklużi l-valuri u l-prinċipji stabbiliti mill-Karta tad-Drittijiet Fundamentali tal-Unjoni Ewropea.

3. It-tielet motiv ibbażat fuq il-ksur tad-dritt għal smigħ.

4. Ir-raba’ motiv ibbażat fuq l-inċertezza legali u fuq il-ksur tad-dritt għal amministrazzjoni tajba.

5. Il-ħames motiv ibbażat fuq il-ksur tal-prinċipju ta’ konsultazzjoni tar-rappreżentanti tal-persunal.

6. Is-sitt motiv ibbażat fuq il-ksur tal-Kodiċi Ewropew ta’ Mġiba Amministrattiva Tajba.